Umhverfisstofnun auglýsir nú landvarðanámskeið 2020 . Þátttaka í námskeiðinu veitir landvarðaréttindi en landverðir starfa víðsvegar um landið á friðlýstum svæðum . Um námskeiðið Námskeiðið er 110 klst. og eru megin umfjöllunarefnin eftirfarandi ; Landverðir , helstu störf Náttúruvernd og stjórnsýsla náttúruverndarmála Verðmæti friðlýstra svæða , náttúra , menning og saga Gestir friðlýstra svæða Náttúrutúlkun , fræðsla á friðlýstum svæðum , bóklegt og verklegar æfingar Vinnustaðir landvarða Námskeiðið hefst 30. janúar og lýkur 23. febrúar . Kennt er um helgar og á kvöldin á virkum dögum . Hluti námskeiðsins verður kenndur í fjarkennslu en skyldumæting er í tvær lotur , þar af lotu kennda á Snæfellsnesi . Námskeiðið er háð því að næg þátttaka náist . Námskeiðsgjald er kr. 155.000 . Frekari upplýsingar má finna á heimasíðu Umhverfisstofnunar hér og fer skráning jafnframt fram þar . Skráning hefst 2. janúar og stendur til 15. janúar 2020 . Nánari upplýsingar veitir Kristín Ósk Jónasdóttir hjá Umhverfisstofnun , kristinosk@ust.is Landvarsla í Vatnajökulsþjóðgarði Hjá Vatnajökulsþjóðgarði starfar samheldinn hópur starfsmanna með fjölbreytta reynslu , sem sinnir margvíslegum verkefnum tengdum náttúruvernd og þjónustu við gesti þjóðgarðsins . Að staðaldri eru tæplega 30 manns við störf hjá þjóðgarðinum en yfir sumartímann fer starfsmannafjöldi yfir 100 . Meginstarfsstöðvar eru í Ásbyrgi , Mývatnssveit , Skriðuklaustri / Fellabæ , Höfn í Hornafirði , Skaftafelli og Kirkjubæjarklaustri auk miðlægrar skrifstofu á Urriðaholti í Garðabæ . Landverðir starfa á meginstarfstöðvum , í gestastofum og landvörslustöðvum á hálendi . Krafturinn á bak við þjóðgarðinn liggur ekki einungis í einstakri náttúru , heldur einnig í kröftugu og ánægðu starfsfólki . Landvörður með fræðslugöngu að Öskju . Mynd : Stefanía Eir Vignisdóttir